**Tore talgutöö: oma niidulillede lapikese loomine**

**Liigirikka niidulillede lapikese külvamine on üks igaühe looduskaitse võtetest, mis pakub silmailu, toidupaiku tolmeldajatele ja kasvukohta kodumaistele taimedele.**

Koduse niidulillede kasvuala loomine on jõukohane igaühele, et aidata tuua elurikkust meie ümber, olgu siis koduhoovi või tänava äärde, seltsimaja juurde või külaplatsile. Mida on hea teada selle talgutöö kõige paremaks õnnestumiseks?

**1.** **Koha valik ja ettevalmistamine**

Niidutaimedele sobib pigem kuivem ja toitainetevaesem muld, eelistada võiks päikselisemat kohta varjulisele. Parema tulemuse saab, kui eemaldada murukamar täielikult või kaevata pinnas ümber ning eemaldada sealt kõik taimede juured.

**2.** **Niidutaimede seemned**

Niidulillede kasvuala rajamiseks võiks kasutada kodumaise päritoluga taimede seemneid, sest nii aitame kaasa Eesti loodusele omase liigilise mitmekesisuse säilimisele. Kui soovid seda tööd nüüd kohe ette võtta, kuid sul pole seemneid, esita oma seemnesoov talguveebis. Edaspidi on võimaluseks niita suve lõpus sobivast kohast heina ja laotada ettevalmistatud alale, kust seemned ise mulda varisevad. Teise variandina võib välja valida niidud, kus kasvavad soovitud taimed ja seemnete valmimisel neid sealt ka korjata. Lisaks saab kodumaise päritoluga seemneid osta näiteks firmast Nordic Botanical.

**3.** **Niidulillede kasvuala hooldamine**

Tavaliselt paistavad esimesel aastal pigem silma üheaastased taimed, näiteks rukkilill, nisulill, põldmagun ja põldvaresjalg. Järgmistel aastatel hakkavad õitsema mitmeaastased niidulilled, kuid õiterikkuse suurendamiseks võib igal aastal teha lisakülvi. Kõige parem aeg niidulillede kasvuala niitmiseks on suve teises pooles, kui enamik taimi on õitsenud.

*Allikas: www.teemeara.ee*